
Az „un-” prefixummal történő szóképzés sajátosságai német mellékneveknél és főneveknél. Egy empírikus vizsgálat.

Az un- a német nyelv egyik legproduktívabb prefixuma, azonban az ilyen módon történő szóképzésnek számos sajátossága és korlátozása van, amelyekről az újabb szakirodalomban kevés említés található. Az utolsó átfogó mű ebben a témában Barbara Lenz (1995) munkája: un-Affigierung. unrealistische Argumente. unausweichliche Fragen. nicht unplausible Antworten. Ez képezte dolgozatom során a kiindulópontot, a következő hipotézissel: a német nyelvben újabb tendenciák mutatkoznak az un- prefixummal ellátott melléknevek és főnevek használatát illetően.
A kutatás során hat problémás jelenséget vizsgáltam egy sajátkészítésű kérdőív segítségével, amit a szakirodalom összegzése után német nyelvű korpuszokban található példamondatok alapján állítottam össze. A kérdőív kitöltése során német anyanyelvű résztvevők autentikus példák nyelvhelyességét értékelték, valamint önállóan kerestek példákat, illetve alkottak példamondatokat. Az eredmények elemzésével bizonyos kérdésekben a szakirodalomban is megtalálható elméletek nyertek bizonyítást, más kérdésekben további szempontokkal finomítottam az eddigi leírásokat, illetve új tendenciák kialakulására is rámutattam.



